נרנדרה מודי

ראשית חייו והשכלתו

מודי נולד ב-17 בספטמבר 1950 למשפחה של חנוונים בוודנגר שבנפת מהסנה במה שהיה אז מדינת בומביי (גוג'אראט של היום), הודו. הוא היה השלישי מתוך שישה ילדים שנולדו לאביו, דמודרדס מולצ'אנד מודי ולאשתו, היראבן. כילד, הוא עזר לאביו למכור תה בתחנת הרכבת של ודנגר, ועל הרכבות עצמן. בתור ילד, שלח ידו בתיאטרון, ומאוחר יותר שילב את ניסיונו בתחום כדי להתקדם בפוליטיקה ולהתחבב על הציבור. כמתבגר, בשנות העשרה של חייו, ניהל מודי דוכן תה עם אחיו, בסמוך לתחנה סופית של קווי אוטובוס שונים. הוא השלים את לימודיו בוודנגר. מודי היה מעריץ של ראג'ש קאנה, שחקן ומפיק בולט בבוליווד, מגדולי השחקנים ההודיים בכל הזמנים, שאף כיהן כחבר בפרלמנט ההודי. מודי הושפע מקאנה הן בסגנון הלבוש שלו, השפעה שבאה לידי ביטוי במנהגו של מודי ללבוש קורטה באורך הברך עם חצי שרוול, וכן באופן שנשא את נאומיו.
מודי מעולם לא קיים חיי משפחה. כשהיה בן 17 שידכו אותו הוריו עם ג'שודבן צ'ימאנלאל מהעיר הסמוכה ברהאמאנוואדה. אף שככל הנראה נישאו, הם לא ניהלו אורח חיים של זוג נשוי. בפברואר 2014, בעת שביקר בהימאצ'ל פרדש, אמר מודי כי עובדת היותו רווק הופכת אותו לאדם המתאים ביותר להילחם בשחיתות.
מודי החל לעבוד בקפיטריית הסגל של תאגיד התחבורה היבשתית של מדינת גוג'אראט, שם עבד עד שהפך למתנדב במשרה מלאה של ה-ראשטריה סווג'מסווק סאנג ב-1970. לאחר שזכה לקבל הכשרה מסוימת מטעם ה-Rashtriya Swayamsevak Sangh בנאגפור, דבר שהיווה תנאי מוקדם לקבלת עמדה רשמית בסנג פריוואר, ניתנה לו האחריות על הזרוע הסטודנטיאלית של הסנג פריוואר, Akhil Bharatiya Vidyarthi Parishad, בגוג'אראט. מודי דאג להפצה סמויה של העלונים של סנג פריוואר במהלך The Emergency (תקופה בת 21 חודשים במהלך השנים 1975–1977, בה הכריזה אינדירה גנדי באופן חד-צדדי, על קיומו של מצב חירום בכל רחבי המדינה, תוך הגברה ניכרת של סמכויות הממשלה). במהלך שנותיו בראשטריה סווג'מסווק סאנג בא מודי במגע עם שאנקרסינג ואג'לה ועם קשובהאי פאטל, מנהיגי ה-Bharatiya Jana Sangh (מפלגה הודית שהתקיימה בין השנים 1951 - 1977 והייתה הזרוע הפוליטית של ראשטריה סווג'מסווק סאנג ), אשר מאוחר יותר הקימו את BJP's Gujarat state unit. מודי נשאר בראשטריה סווג'מסווק סאנג בזמן שסיים את לימודי התואר השני במדע המדינה באוניברסיטת גוג'אראט.

קריירה פוליטית מוקדמת

הראשטריה סווג'מסווק סאנג הקצה את מודי ל-BJP ב-1985. אף שאנקרסינג ואג'לה וקשובהאי פאטל היו המייסדים של ה-BJP בגוג'אראט, מודי הוא שעלה לגדולה לאחר שאירגן מסע מפורסם לאחדות. ב-1988 מודי נבחר כמזכ"ל ה-BJP בגוג'אראט, ואסטרטגיית הבחירות שלו תפסה מקום מרכזי בניצחון ה-BJP בבחירות הכלליות שנערכו בהודו ב-1995. בנובמבר 1995 נבחר מודי כמזכיר הארצי של ה-BJP. במאי 1998 קודם מודי לתפקיד מזכ"ל ה-BJP והועבר לניו דלהי, שם הופקדה בידו האחריות על פעילותה של המפלגה בהריאנה ובהימאצ'ל פרדש (מדינות בצפון הודו). לאחר שוואג'לה, אשר ב-1995 איים להתנתק מה-BJP, ערק מהמפלגה לאחר הפסדו בבחירות בלוק סבהה ב-1996, קודם מודי ב-1998 לתפקיד המזכיר הארצי של ה-BJP. בעת שבחר מועמדים לבחירות הארציות שהתקיימו בגוג'אראט ב-1998, נטה מודי להעדיף אנשים שהיו נאמנים לפאטל, על פני אלו שהיו נאמנים לוואג'לה, כשהוא מסייע בכך לשים קץ למחלוקות בין הפלגים השונים בתוך המפלגה. האסטרטגיות שלו נתפסו כמפתח לניצחון בבחירות ב-1998.

ראש השרים של גוג'אראט

ב-2001, בריאותו של פאטל הייתה רופפת, וה-BJP הפסידה מושבים בבחירות הביניים. הושמעו טענות על ניצול לרעה של כוח, שחיתות וניהול קלוקל, ומעמדו של פאטל נפגע על רקע הטיפול הכושל של ממשלו ברעידת האדמה שאירעה בגוג'אראט ב-2001. כתוצאה מכך, המנהיגות הלאומית של ה-BJP חיפשה מועמד חדש לתפקיד ראש השרים, ומודי, שהחצין את פקפוקו ביחס לממשלו של פאטל, נבחר כמחליף. לאל קרישנה אדוואני, מנהיג בכיר ב-BJP, לא רצה להיפטר מפאטל, והיה מוטרד מהיעדר ניסיונו של מודי בממשל. כך או אחרת, מודי דחה הצעה להיות סגנו של פאטל כראש השרים, והודיע לאדוואני ולאטאל ביהארי ואג'פאי (ראש ממשלת הודו לשעבר) שהוא "הולך להיות אחראי על גוג'אראט באופן מלא או בכלל לא". ב-7 באוקטובר 2001 אכן התמנה מודי לראש השרים של גוג'אראט, עם האחריות להכין את ה-BJP לבחירות בדצמבר 2002.
כראש השרים, רעיונותיו של מודי ביחס לממשל סבבו סביב הפרטה וממשלה קטנה, מה שעמד בסתירה עם מה שאדיטי פאדניס (עיתונאית ועורכת פוליטית) תיארה כ"עמדת האנטי הפרטה, אנטי גלובליזציה" של ה-Rashtriya Swayamsevak Sangh.

האלימות בגוג'אראט 2002

ב-27 בפברואר 2002, רכבת ועליה כמה מאות נוסעים, בכלל זה מספר גדול של צליינים הינדים, עלתה באש ליד גודהארה, במחוז פאנצ'מאהאל שבגוג'אראט. כתוצאה מהשריפה מצאו את מותם כ-60 בני אדם. בעקבות שמועות לפיהן האש הוצתה על ידי מוסלמים, התפשטו ברחבי גוג'אראט מעשי אלימות שהופנו כנגד מוסלמים. ההערכות ביחס למספר ההרוגים נוקבות במספרים של 900 עד 2,000 בני אדם, ואלפי בני אדם נוספים נפצעו. ממשלו של מודי הכריז על עוצר בערים גדולות, הוציא צווים המאפשרים לבצע ירי לעבר מתפרעים, וקרא לצבא על מנת למנוע מהאלימות להסלים. עם זאת, ארגוני זכויות אדם, מפלגות אופוזיציה, וחלקים מאמצעי התקשורת, האשימו כולם את ממשל גוג'אראט בנקיטת פעולה לא מספקת כנגד האלימות, ואפילו בכך שהאלימות זכתה למחילה, במקרים מסוימים.
באפריל 2009, מינה בית המשפט העליון של הודו צוות חקירה מיוחד על מנת לחקור את תפקידו של מודי ושל ממשל גוג'אראט בתקריות האלימות הבין-קהילתיות. בדצמבר 2010 דיווח צוות החקירה המיוחד לבית המשפט, כי חברי הצוות לא מצאו כל ראיות מפלילות לפיהן מודי אִפשר, כביכול, בזדון, אלימות בין-קהילתית במדינה. על החלטתו של מודי להעביר את גופותיהם של ה-Kar Sevak‏ (Kar Sevak הוא מי שמציע שירותים בחינם, כלומר מתנדב, מסיבה דתית) אשר נשרפו למוות בגודהארה, לאחמדאבאד, נמתחה ביקורת כהחלטה שליבתה את האלימות.
למרות הדו"ח של צוות החקירה המיוחד, הדיון ביחס למעורבותו של מודי במהומות לא דעך. על אף שבאפריל 2012, פטר צוות החקירה המיוחד את מודי מכל מעורבות בטבח אגודת גולבארג, אחת מהפרעות הרבות שהתרחשו ב-2002, ראג'ו רמצ'נדרן, אשר מונה על ידי בית המשפט העליון כידיד בית המשפט, העיר, ב-7 במאי 2012, כי מודי יכול לעמוד לדין בגין קידום האיבה בין קבוצות שונות, במהלך המהומות האלימות שאירעו ב-2002. טענתו העיקרית הייתה, כי הראיה צריכה להיבחן על ידי בית המשפט, משום שצוות החקירה המיוחד נדרש לחקור, אך לא לשפוט.
דו"ח ידיד בית המשפט ספג ביקורת מצוות החקירה המיוחד, על שהסתמך בעיקר על עדותו של סנג'יב בהאט, אשר לדברי צוות החקירה המיוחד, פיברק את המסמכים עליהם הסתמך הדו"ח. ביולי 2012 טען זאקיה ג'אפרי, אחד הקורבנות, כי צוות החקירה המיוחד מסתיר ראיות.
ב-2012 הורשעה מאיה קודנאני, אשר כיהנה בממשלו של מודי כשרה בשנים 2007–2009, כי השתתפה בטבח בנארודה פאטייה, אשר אירע כחלק מהמהומות האלימות שאירעו ב-2002. קודנאני הייתה הן האישה הראשונה, הן הראשונה מבין חברי האספה המחוקקת של הודו (Member of the Legislative Assembly), אשר הורשעה במקרה הקשור למהומות שלאחר גודהארה. בעוד שבתחילה הודיע ממשלו של מודי כי הוא מבקש שיוטל על קודנאני עונש מוות, בסופו של דבר חנן אותה הממשל ב-2013 והסתפק בכך שקודנאני תרצה עונש מאסר.

בחירות 2002

בעקבות האלימות הנרחבת, עלו קריאות להתפטרותו של מודי מתפקידו כראש השרים, קריאות שבאו הן מתוך גוג'אראט, הן מחוץ למדינה. מפלגות האופוזיציה "תקעו" את התנהלותו של הפרלמנט הלאומי, סביב נושא זה. ה-Dravida Munnetra Kazhagam וה-Telugu Desam Party, בעלות בריתה של ה-BJP, ביקשו את התפטרותו של מודי, כפי שעשתה גם ג'איאלאליטאה, ראש השרים של מדינת טאמיל נאדו שבדרום הודו ומנהיגת מפלגת All India Anna Dravida Munnetra Kazhagam. כתוצאה מכך, הגיש מודי את התפטרותו ועצרת המדינה פורקה.

כהונה שנייה (2002 - 2007)

על אף שימוש ברטוריקה אנטי מוסלמית במהלך מסע הבחירות, הדגש של מודי השתנה בקדנציה השנייה שלו מהינדוטבה, לפיתוח הכלכלי של גוג'אראט. ההחלטות שקיבל מודי, קיצצו מהשפעתם של ארגוני סנג פריוואר דוגמת Bharatiya Kisan Sangh (הארגון היציג של החקלאים ההודים' המזוהה עם ראשטריה סווג'מסווק סאנג) ו-Vishva Hindu Parishad (ארגון הינדי ימני המבוסס על האידאולוגיה של הינדוטבה ואשר מטרתו העיקרית "לארגן ולגבש את החברה ההינדית ולהגן על הדהרמה ההינדית"), אשר הכו שורש בגוג'אראט, לאחר שקיעתה של תעשיית הטקסטיל באחמדאבאד.
מודי ניפה מהקבינט את גורדן זדפיה, בעל ברית של עמיתו לשעבר של מודי בסנג פריוואר. כאשר החלו ה-Bharatiya Kisan Sangh להסית חקלאים, הורה מודי על פינויים מבתים שסופקו להם על ידי ממשלת המדינה. החלטתו של מודי להרוס 200 מקדשים בלתי חוקיים בגנדינגר (בירת מדינת גוג'אראט), העמיקה את הקרע עם Vishva Hindu Parishad. ארגוני סנג פריוואר שונים הוצאו ממעגל ההתייעצויות, ואף לא יוּדעו, על החלטותיו המינהליות של מודי טרם חקיקתן.
השינויים שהנהיג מודי בתקופה של 2002 - 2007, הפכו את גוג'אראט ליעד אטרקטיבי להשקעות. אדיטי פאדניס, מחבר Political Profiles of Cabals & Kings ובעל טור בעיתון Business Standard (עיתון הודי יומי בשפה האנגלית), כותב כי "יש ראיות אנקדוטליות מספיקות המצביעות על כך שהשחיתות ירדה באופן משמעותי במדינה ... אם אכן הייתה שחיתות כלשהי, מודי היה צריך לדעת על זה".
מודי הניע את תחילת פעילותם של פארקים פיננסיים וטכנולוגיים במדינה. במהלך פסגת Vibrant Gujarat (פסגת משקיעים דו-שנתית הנערכת על ידי ממשלת גוג'אראט; האירוע מיועד להפגיש אנשי עסקים, משקיעים, תאגידים, מובילי דעה, מעצבי דעת קהל וקובעי מדיניות) שהתקיימה בגוג'אראט ב-2007, נחתמו עסקות נדל"ן בשווי 6.6 מיליארד רופי הודי.
על אף התמקדותו בסוגיות כלכליות במהלך כהונתו השנייה, הוסיף מודי לספוג ביקורת בגין יחסיו עם מוסלמים. ראש ממשלת הודו דאז, אטאל ביהארי ואג'פאי, אשר ביקש ממודי שלא להפלות בין אזרחים בעקבות המהומות שהתחוללו בגוג'אראט ב-2002, ואשר דחף להתפטרותו של מודי מתפקיד ראש השרים של גוג'אראט, הרחיק עצמו ממודי, והושיט את ידו למוסלמים בצפון הודו, לפני הבחירות ללוק סבהה ב-2004. לאחר הבחירות זיהה ואג'פאי את האלימות בגוג'אראט כאחת הסיבות לתבוסה שנחלה ה-BJP, והודה בכך כי אי הרחקתו של מודי באופן מיידי לאחר המהומות האלימות, הייתה טעות.

טרור ובחירות ב-2007-2008

בנתיב לבחירות של 2007-2008, הגבירה ה-BJP את הרטוריקה שלה ביחס לטרור. ב-18 ביולי 2006 מתח מודי ביקורת על ראש ממשלת הודו דאז, מאנמוהאן סינג, על מה שכינה "חוסר רצונו להחיות את החקיקה נגד טרור, דוגמת Prevention of Terrorism Act, 2002 (חוק נגד טרור שנחקק על ידי הפרלמנט של הודו ב-2002, בשל מספר מקרי טרור שהתרחשו במדינה ובפרט התקפה על הפרלמנט). מודי ביקש מהממשלה הלאומית לאפשר למדינות להפעיל חוקים קשוחים יותר, בעקבות הפיגועים שאירעו במומבאי ב-2006 על ידי לשקאר-א-טייבה. בתקופה זאת דרש מודי לעיתים קרובות את הוצאתו להורג של אפזל גורו, אזרח הודי שהורשע בשיתוף פעולה עם ג'יהאדיסטים פקיסטנים [לשקאר-א-טייבה וצבא מוחמד (באורדו: جيش محمد)], אשר ביצעו את ההתקפה על הפרלמנט ההודי ב-2001, ואשר הוצא להורג, בסופו של דבר, ב-9 בפברואר 2013. כפועל יוצא של מתקפת הטרור במומבאי (2008), קיים מודי ישיבה על מנת לדון באבטחתם של קווי החוף הארוכים (כ-1,600 קילומטרים) של גוג'אראט, אשר תוצאתה הייתה אישור שהעניקה הממשלה המרכזית של הודו להכנסתן לשירות של 30 סירות מעקב מהירות.
ביולי 2007 השלים מודי 2,063 ימים ברציפות כראש השרים של גוג'אראט, מה שהפך אותו לאדם שהחזיק במשרה הזאת בפרק הזמן הארוך ביותר אי פעם. בבחירות שנערכו לאספת המדינה ב-2007, זכתה ה-BJP ב-122 מ-182 המושבים, ומודי המשיך למלא את כהונתו כראש השרים.

פרויקטי פיתוח

רציפות ממשלות ה-BJP תחת פאטל ומודי נתמכה על ידי ארגונים לא ממשלתיים ועל ידי קהילות ביצירת פרויקטים תשתיתיים לשימור מי תהום. גוג'אראט היא מדינה צחיחה למחצה, ולדברי טושאר שאה "מעולם לא נודעה בזכות הדינמיות החקלאית שלה". עד דצמבר 2008, מתוך 500,000 מבנים שנבנו, 113,738 היו Check dams [‏סכר קטן, שיכול להיות זמני או קבוע, אשר נבנה על פני ערוץ קטן, אדמה טובענית, תעלת ניקוז או Bioswales (מרכיבי נוף שנועדו להסיר סחף וזיהום ממי נגר עיליים)]. בעוד שרוב ה-Check dams נותרו ריקים בעונה שלפני המונסון, הם סייעו למלא מחדש את האקוויפרים שנמצאו מתחתיהם. 60 מתוך 112 ה-tehsils‏ (tehsil היא חלוקה מנהלית בחלק ממדינות דרום אסיה) אשר נמצא כי ניצלו יתר על המידה את ה-Water table‏ (Water table הם פני השטח בהם העומד ההידראולי של המים שווה ללחץ האטמוספירי) ב-2004, השיגו מחדש את מפלס מי התהום הרגיל שלהן עד 2010, כלומר, גוג'אראט הצליחה להגדיל את רמות מי התהום שלה, בזמן שאלו צנחו בכל שאר מדינות הודו. כתוצאה מכך, הייצור של כותנה מהונדסת גנטית מסוג Bt cotton, אשר כעת ניתן היה להשקות אותה באמצעות tube wells (‏ (tube well היא צורה של באר מים שבה צינור נירוסטה רחב באורך של 100 עד 200 מילימטר, נקדח לתוך אקוויפר תת-קרקעי), גדל לכדי הפיכתו לגדול ביותר בהודו. הפריחה בייצור כותנה והניצול של קרקע צחיחה למחצה, הביאו לגידול בשיעור הייצור החקלאי של גוג'אראט ל-9.6% בשנים 2001-2007.
על אף העובדה שאמצעי השקיה ציבוריים באזורי המרכז והדרום, לא הצליחו בהשגת מטרותיהם במידה דומה, נרשם בגוג'אראט, בעשור 2001 - 2010, שיעור צמיחה שנתי מורכב (Compound annual growth rate) של 10.97%, הגבוה ביותר בכל מדינות הודו. עם זאת, סוציולוגים הצביעו על כך ששיעור הצמיחה תחת הממשלה בראשות מפלגת הקונגרס בשנים 1992–1997, עמד על 12.9%.
הישג נוסף של ממשלת מודי, נרשם בהצלחתה להבטיח אספקת חשמל לכל הכפרים, על אף שדיפנקר גופטה (סוציולוג הודי) הצביע על כך שכל הכפרים בגוג'אראט, פרט לכ-170 מהם, חוברו לחשמל תחת הממשלים הקודמים. מודי גם הביא לשינויים גדולים במערכת הפצת החשמל במדינה, שינויים שנשאו בחובם השפעות עמוקות על חקלאים. המדינה גם הרחיבה בצורה משמעותית את תוכנית Jyotigram Yojana, בה חווטה מחדש אספקת החשמל לחקלאים, על מנת להפריד אותה מאספקת החשמל לכפרים אחרים. החשמל שסופק באותה העת היה נתון בקיצוב, על מנת שיתאים לביקוש המתוכנן להשקיה, עם תוצאה צפויה של צמצום העלויות. מחאות האיכרים הראשוניות שככו, כאשר נמצא שהחקלאים שהשתתפו בתוכנית, נוכחו לגלות שהאספקה הפכה לסדירה יותר. מחקר הערכה מצא, כי תאגידים וחקלאים גדולים נהנו מהמדיניות בצורה משמעותית, בעוד שהעובדים והחקלאים הקטנים הושפעו מהתוכנית לרעה.

הוויכוח על הפיתוח בגוג'אראט תחת מודי

ממשלתו של מודי פעלה על מנת למתג את גוג'אראט כמדינה של פיתוח דינמי, שגשוג וצמיחה כלכלית, תחת הסיסמה "Vibrant Gujarat" ("גוג'אראט התוססת"). עם זאת, מבקרים הצביעו על מצבה העלוב יחסית של גוג'אראט בתחומי הפיתוח האנושי, צמצום העוני, תזונה וחינוך. גוג'אראט ממוקמת במקום ה-13 בהודו מבחינת עוני ובמקום ה-21 בחינוך, 44.7% מהילדים מתחת לגיל חמש נמצאים בתת-משקל ו-23% סובלים מתת-תזונה, מה שממקם את המדינה בקטגוריית alarming במדד הרעב של הודו. לעומת זאת, גורמים רשמיים במדינת גוג'אראט טוענים, כי המדינה הציגה ביצועים טובים יותר מאלו שהציגה הודו בכללותה, בשיעורי השיפור של אינדיקטורים אנושיים מרובים, כגון חינוך לנשים, בין 2001 ל-2011. יתר על כן, גורמים אלו טוענים כי שיעורי הנשירה בבתי הספר צנחו מ-20% בשנת 2001, לכדי 2% בלבד ב-2011, וכי תמותת אימהות (מותה של אישה בזמן הריון או בתוך 42 ימים מהפסקת הריון, מכל סיבה שקשורה להריון או שהוחמרה בגינו) ירדה ב-32% בשנים אלו.
כריסטוף ג'פרלוט, מרצה למדע המדינה המתמחה בדרום אסיה, בפרט הודו ופקיסטן, טוען כי הפיתוח בגוג'אראט הוגבל למעמד הביניים העירוני, בעוד שתושבי כפרים, והנמנים עם קאסטות נמוכות, נדחקו יותר ויותר לשוליים. ג'פרלוט מצטט את העובדה שגוג'אראט מדורגת במקום העשירי מבין 21 מדינות הודו במדד הפיתוח האנושי, מיקום אותו מייחס ג'פרלוט לפיתוח הנמוך יותר באזורים הכפריים של גוג'אראט. ג'פרלוט קובע כי מספר המשפחות החיות מתחת לקו העוני גדל בתקופתו של מודי וכי האדיוואסי והדלית (קבוצה המתייחסים אליה בדרך כלל כווארנת הטמאים; הדליתים הם אוכלוסייה מעורבת, המקיפה קבוצות חברתיות רבות מכל רחבי הודו) הכפריים, הודרו ונדחקו לשוליים בצורה משמעותית.
ביולי 2013 מתח חתן פרס נובל לכלכלה, אמרטיה סן, ביקורת על ממשלתו של מודי, ואמר כי "תחת ממשלו של מודי לגוג'אראט יש רקורד די גרוע בתחומי החינוך והבריאות". עם זאת, הכלכלנים ארווינד פאנאגארייה וג'אגדיש בהאגוואטי קבעו שהמדדים החברתיים של גוג'אראט השתפרו מנקודת התחלה נמוכה הרבה יותר ממדינות הודו האחרות. הם ציינו את ביצועי גוג'אראט בהעלאת שיעורי האוריינות, שהיו עדיפים על אלו שהפגינו מדינות אחרות בהודו ואת השיפור ה"מהיר" במדדי הבריאות בגוג'אראט כראיה לכך ש"ההתקדמות שלה לא הייתה גרועה בשום אופן".

אזהרת ועדת הבחירות

ב-2007 הוזהר מודי על ידי ועדת הבחירות של הודו, ביחס לנאומו במנגרול (עיר גדולה בגוג'אראט), בו הצדיק את הוצאתו להורג ללא משפט של סוהארבודין שייח, עבריין אשר נהרג ב-26 בנובמבר 2005 על ידי משטרת גוג'אראט. הוועדה הסתכלה על הנאום כ"מְרצה פעילות שעלולה להחמיר את ההבדלים בין הקהילות השונות". מודי נשא את נאומו בתגובה לנאומה של סוניה גנדי אשר כינתה אותו "סוחר מוות", בהתייחסה להריגתו של סוהארבודין. אמית שאה, פוליטיקאי הודי המקורב למודי, הואשם במעורבות בהרג אך זוכה על ידי בית המשפט.

צומות ושליחות של רצון טוב

בשלהי 2011 ובראשית 2012, נטל על עצמו מודי סדרה של צומות, כחלק משליחות של רצון טוב, אשר נועדה להושיט יד לקהילה המוסלמית בגוג'אראט. מודי הכריז כי הוא מאמין שהצומות "יחזקו עוד יותר את סביבת ההרמוניה, אחדות ושלום של גוג'אראט". מודי החל להוציא לפועל את המשימה שנטל על עצמו ב-17 בספטמבר 2011, עם צום בן שלושה ימים, באחמדאבאד. לאחר מכן קיים מודי 36 צומות ב-26 מחוזות ושמונה ערים. עם זאת, צומות אלו לא התקבלו היטב על ידי כל המוסלמים; לדוגמה, מקרה אחד בו סירב מודי לחבוש כיפה אשר הוצעה לו על ידי איש דת מוסלמי בשם סייד אימאן שאהי סייד, נחשבה לעלבון על ידי איש הדת. 

תקרית נוספת אירעה בגודהארה, האתר בו עלתה באש הרכבת בתקרית שהציתה את המהומות ב-2002: מספר אקטיביסטים עוכבו בחשד שתכננו להפגין נגד מודי.
על אף שהיו שמתחו ביקורת על הצומות של מודי כקמפיין של יחסי ציבור, מודי עצמו הכחיש שהשליחות שלו הייתה חיזור אחר "כל קהילה או דת מסוימת".
ב-2011 החמיא בית המשפט העליון לממשלת גוג'אראט, על מדיניות רכישת הקרקעות שלה, על כך ש"לא נרשמו תלונות על רכישה כפויה כלשהי", בעוד שבעיות של חקלאים ועניים אשר נעקרו, זורמות מכל המדינות האחרות.
מודי היה ראש השרים שכיהן בתפקיד את פרק הזמן הממושך ביותר בהיסטוריה של גוג'אראט.
ב-2014 נאם באספת האו"ם למען אימוץ יום היוגה הבינלאומי.
יוגה היא מתנה יקרה הלקוחה מהמסורת העתיקה של הודו. המסורת היא בת חמשת אלפים שנה. היא מגלמת אחדות של גוף ונפש; מחשבה ופעולה;ריסון וסיפוק; הרמוניה בין האדם לטבע; גישה הוליסטית לבריאות והוויה טובה. היא לא רק תרגול אלא גילוי האחדות עם עצמך, עם העולם ועם הטבע. על ידי שינוי אורח חיינו ויצירת מודעות ותודעה, היא יכולה לעזור לנו להתמודד עם שינויי אקלים. הבה ונעבוד למען אימוץ יום היוגה הבינלאומי
— נרנדרה מודי, אסיפת האו"ם, 27 בספטמבר 2014

ראש ממשלה


בשנת 2013 נבחר מודי להיות המועמד לראשות הממשלה מטעם מפלגת ה-BJP. המפלגה ניצחה בבחירות שנערכו בשנת 2014, ומודי נבחר לתפקיד ראש הממשלה.

כלכלה

ב-23 בינואר 2018, מודי הצהיר בוועידה הכלכלית בדאבוס כי "הגלובליזציה מאבדת מהאטרקטיביות".

יחסו לישראל

מודי נחשב לפרו-ישראלי וב-4 ביולי 2017 ערך ביקור רשמי ראשון של ראש ממשלה הודי בישראל. מודי זכה ללווי צמוד מראש ממשלת ישראל, בנימין נתניהו, במשך הביקור בן השלושה ימים.